|  |
| --- |
| ***Директни плащания*** |

**1. Със Заповед № РД09-407 от 06.04.2022 г. на министъра на земеделието д-р Иван Иванов беше определена ставката по Схемата за обвързано подпомагане за протеинови култури за кампания 2021 г. в размер на 238,35 лв. на хектар.** Право на подпомагане по схемата имат земеделски стопани на територията на цялата страна, които отглеждат фасул (зърно), леща, нахут, грах за зърно (зимен и пролетен) и зелен грах, фъстъци, соя, бакла, люцерна, еспарзета, фий, детелина, вигна, бурчак, лупина, звездан и/или смески от тях.

**2. Припомняме на земеделските стопани, че междинните култури не следва да са налични на полето след 15 април на годината, следваща годината на кандидатстване.** Междинни култури са смески от житни култури и нежитни култури със слята повърхност, които се отглеждат между две основни култури след прибиране на предшестващата основна култура и преди сеитбата на следващата основна култура. Междинните култури следва да са засети до 1 септември на годината на кандидатстване и следва да могат да бъдат проверени като засети или налични в периода от 1 септември до 1 ноември на годината на кандидатстване. Площи с междинни култури или зелена покривка са площите, засети със смес от културите в приложение № 2 Наредба № 3 от 17 февруари 2015 г. за условията и реда за прилагане на схемите за директни плащания или подсети с трева или с бобови култури в основната култура. Междинните култури или зелена покривка са възможна опция за изпълнение на изискването за наличие на екологично насочените площи в стопанството, за да имат право земеделските стопани на зелено директно плащане.

|  |  |
| --- | --- |
| ***ОСП 2023-2027 г.*** |  |

**3. Еко схемата за поддържане и подобряване на биологичното разнообразие и екологичната инфраструктура е една от 10-те схеми за климата, околната среда и хуманното отношение към животните, които ще бъдат предложени на българските земеделски стопани в рамките на Стратегическия план на България за периода 2023-2027 г.** Интервенцията е насоченакъм предприемане на целенасочени действия за подобряване на биологичното разнообразие в България посредством стимулиране поддържането на ландшафтни елементи в рамките на земеделските земи. Подпомагане по мярката могат да получат земеделските стопани, които имат право на плащане по схемата за основно подпомагане на доходи за устойчивост и поддържат в стопанствата си непроизводствени ландшафтни елементи. Видовете допустими площи са организирани в под слоеве, които са обединени в единен слой наречен Екологична инфраструктура. Видовете екологична инфраструктура обект на тази мярка са: 1.Живи плетове или Редици от дървета; 2.Отделни дървета; 3.Дървета в група; 4.Дървесни противо-ерозионни пояси; 5.Синори; 6.Влажни зони; 7.Зелени зони около водни течения; 8.Тераси. Индикативната годишна ставка за всяка от годините в периода 2023-2027 г. е 591,57 евро/ха при обработваемите земи, 901,17 евро/ха при трайните насаждения и 283,77 евро/ха при постоянно затревените площи. Планира се бюджетът по интервенцията да бъде 31 993 121,16 евро годишно, което осигурява общо финансиране от 159 965 605,80 евро за периода 2023-2027 г. Еко схемата за поддържане и подобряване на биологичното разнообразие и екологичната инфраструктура заема 15.58% от бюджета за еко схемите за България за периода 2023-2027 г. и го насочва пряко към подходящи земеделски дейности и запазване на характеристиките на ландшафта, които поддържат и подобряват биологичното разнообразие в страната. Съгласно условията в еко схемата в рамките на екологичната инфраструктура се ограничава използването на продукти за растителна защита, дейностите се съобразяват с периода на гнездене на птиците с цел избягване на тяхното обезпокояване и се предприемат мерки за опазване от навлизането на инвазивна растителност. Планирано е еко схемата да спомогне за поддържане на ландшафтни елементи в земеделските земи, което да има положително въздействие върху статуса на местообитанията и видовете от дивата флора и фауна. Еко схемата за поддържане и подобряване на биологичното разнообразие и екологичната инфраструктура е в съответствие със завишената екологична амбиция на ОСП 2023-2027 г. и пряко таргетира една от целите на Стратегията на ЕС за биологичното разнообразие за 2030 г. за възстановяване на площи, характеризиращи се с високо разнообразие на ландшафта.

**4. На 31 март Комисията изпрати писма с коментари до 19-те държави-членки, които представиха своите стратегически планове за ОСП навреме.** С цел прозрачностКомисията обеща да публикува писмата с коментари, след като е дала възможност на държавите членки да се запознаят с тях. Очаква се както писмата, така и отговорите на съответните министерства на земеделието да бъдат оповестени през последната седмица на април. Писмата с коментари се отнасят до първия пакет стратегически планове, представени от държавите членки до края на 2021 г. и началото на 2022 г. Те са в резултат на оценка с участието на всички служби на Комисията, които проучиха как държавите членки са идентифицирали своите потребности, обосновките, които са използвали, интервенциите, които възнамеряват да прилагат за изпълнението на поставените цели. Тези държави членки са поканени да се запознаят с писмата с коментари и да дадат обяснения или да коригират своите национални стратегически планове. Комисията остава ангажирана да участва в двустранни срещи с държавите членки, за обсъждане на коментарите. Следва също така да вземе предвид въздействието на руската инвазия в Украйна върху селскостопанския сектор, в съответствие със Съобщението относно продоволствената сигурност, прието на 23 март.

**5**. **Комисарят по земеделието Януш Войчеховски призова за повече амбиция по целите, свързани с климата и околна среда в стратегическите планове.** На 4 април пред евродепутатите от Комисията по земеделие в Страсбург той заяви, че стратегическите планове трябва да вземат предвид променените реалности за агрохранителната система след атаката на Русия срещу Украйна. Януш Войчеховски отбеляза, че много от оценените досега планове се нуждаят от корекция, за да се увеличат амбициите по отношение на енергията и климата, както и да се намали зависимостта от вносни храни. „Стратегическите планове по ОСП трябва да играят ключова роля за укрепване на устойчивостта на сектора и насърчаване на адаптирането му към новия геополитически контекст**.** В много случаи се нуждаем от повече яснота от държавите членки, за да преценим до каква степен потребностите на малките и средни ферми действително са адресирани от дизайна на интервенциите“, обясни той. В светлината на руската инвазия в Украйна, страните трябва също така да обмислят интервенции, които ще помогнат за намаляване на зависимостта от вноса на горива и други суровини, за запазване на дългосрочния устойчив производствен капацитет и жизнеспособност на стопанствата. Държавите членки трябва да подобрят и разширят инструментите за управление на риска и да доразвият вече планираните интервенции, намалявайки зависимостта от енергията и минералните торове, допълни той, като приветства усилията в много от стратегическите планове за намаляване на зависимостта от вноса на храни, чрез използване на подкрепа за протеинови култури.

|  |  |
| --- | --- |
| ***Още от ЕС и света*** |  |

**6.** **Комисарят по здравеопазване и безопасност на храните Стела Кириакидес заяви пред Комисията по земеделие на Европейския парламент, че руската атака срещу Украйна е направила преминаването към устойчиво земеделие, което е в основата на Стратегията „ От фермата до трапезата“ повече, а не по-малко, спешно**. При обмена на мнения по време на срещата на 31 март 2022 г., която беше част от „структуриран диалог“ с Комисията, тя напомни, че инвазията на Русия в Украйна постави въпроса за продоволствената сигурност на върха на политическия дневен ред. По време на своето обръщение Стела Кириакидес се позова конкретно на Съобщението за продоволствената сигурност и поредицата от краткосрочни и средносрочни действия за повишаване на глобалната продоволствена сигурност. Призова за подкрепа на земеделските производители и потребителите в ЕС в светлината на нарастващите цени на храните и вложените разходи, като енергия и торове. Тя подчерта, че стратегията „От фермата до трапезата“ е компасът на политиката за осъществяване на тази трансформация. Комисията също така подготвя предложение за преразглеждане на Регламента относно информацията за храните за потребителите, за да им се даде възможност да направят по-здравословен, по-устойчив избор на храни и да се справят с разхищението на храни. Комисията работи и по преразглеждането на законодателството за хуманно отношение към животните, допълни Кириакидес. По време на дебата италианският евродепутат Херберт Дорфман (ЕНП) коментира, че общата критика срещу селското стопанство, според него не е оправдана. Испанският социалист, евродепутат Клара Агилера настоя, позовавайки се на хуманното отношение към животните, че е „много важно да има научна основа на решенията, които се вземат”.